[pic] | EUROOPAN KOMISSIO |

Bryssel 27.10.2010

KOM(2010) 607 lopullinen

2010/0301 (COD)

Ehdotus:

EUROOPAN PARLAMENTIN JA NEUVOSTON DIREKTIIVI

direktiivin 2000/25/EY muuttamisesta markkinoille joustojärjestelmän mukaisesti saatettavia traktoreita koskevien säännösten osalta

(ETA:n kannalta merkityksellinen teksti)SEK(2010) 1252 SEK(2010) 1251

PERUSTELUT

1. EHDOTUKSEN TAUSTA

Maatalous- ja metsätraktoreiden käyttövoimaksi tarkoitettujen moottoreiden kaasu- ja hiukkaspäästöjen vähentämiseksi toteutettavista toimenpiteistä ja neuvoston direktiivin 74/150/ETY muuttamisesta annetulla direktiivillä 2000/25/EY,[1] jäljempänä ”direktiivi”, säännellään maatalous- ja metsätraktoreihin asennettujen dieselmoottorien pakokaasupäästöjen sisältämien hiilimonoksidin, hiilivetyjen, typen oksidien ja hiukkasten enimmäismääriä. Direktiivi on saatettu linjaan vastaavan liikkuvia työkoneita koskevan direktiivin 97/68/EY kanssa.

Direktiivissä säädetään päästöjen vaiheittain tiukentuvista raja-arvoista ja eri vaiheita vastaavista päivämääristä. Valmistajien on varmistettava, että uudet moottorit ovat kyseisten raja-arvojen mukaisia ennen kuin ne voidaan saattaa markkinoille.

Muutosdirektiivin 2004/26/EY[2] perusteella direktiivillä 2005/13/EY[3] otettiin käyttöön nykyisin sovellettavat vaiheen III A päästörajat useimmille dieselmoottoreille. Nämä rajat korvataan tiukemmilla vaiheen III B raja-arvoilla vaiheittain 1. tammikuuta 2011 lähtien uusien myytävien traktorien osalta. Näiden moottoreiden tyyppihyväksyntä alkoi 1. tammikuuta 2010. Asia koskee hyvin moninaista traktorintuotantoa.

Jotta nykyiset moottorit olisivat vaiheen III B päästörajojen mukaisia, niitä on muunnettava huomattavasti. Moottoreiden kokoonpanon, koon tai painon muutokset vaikuttavat traktorinvalmistajiin, joiden on mukautettava traktoriensa koko suunnittelua, jotta niihin voitaisiin asentaa muutettuja moottoreita. Tämä työ voidaan aloittaa vasta sitten, kun moottorit on saatu kehitettyä valmiiksi. III B -moottoreiden edellyttämät tekniset ratkaisut eivät ole yleisesti vielä valmiita. Sen vuoksi traktorinvalmistajat eivät vielä voi täysin suunnitella uudelleen ajoneuvoa, johon moottori on tarkoitus asentaa. Siinä missä joillekin valmistajille vaiheen III B päästövaatimukset eivät aiheuta erityisempiä ongelmia, muissa tapauksissa vaiheen III B vaatimusten mukainen moottori ei ole vielä läheskään valmis, ja tarvitaan vielä paljon tutkimustyötä ja teknologista kehittämistä, ennen kuin markkinoille voidaan saattaa traktoreita, joissa on vaatimusten mukaiset III B -moottorit.

Mukautuminen uusiin päästörajoihin aiheuttaa valmistajille huomattavia kustannuksia. Niihin kuuluvat tutkimus- ja kehittämiskustannukset, laitteiden uudelleensuunnittelusta aiheutuvat kustannukset, jälkikäsittelylaitteiden kustannukset, dokumentointi- ja merkintäkustannukset jne.

Alkuvuodesta 2009 lähtien suurinta osaa unionissa tapahtuvaa traktorintuotantoa on ennakoimattomalla ja ankaralla tavalla koetellut maailmanlaajuinen finanssi- ja talouskriisi. Yleisesti myynnin äkillinen lasku on vähentänyt suuresti tuloja sekä käytettävissä olevaa pääomaa, jolla olisi voitu rahoittaa tarpeellinen tekninen tutkimus- ja kehitystyö traktorien varustamiseksi vaiheen III B vaatimusten mukaisilla moottoreilla kaikissa teholuokissa ja sovelluksissa direktiivin mukaisessa määräajassa.

Direktiiveillä 2004/26/EY ja 2005/13/EY otettiin myös käyttöön niin kutsuttu joustojärjestelmä helpottamaan siirtymistä päästövaiheesta toiseen. Joustojärjestelmän ansiosta traktorinvalmistajat voivat pakokaasupäästöjen raja-arvojen yhden vaiheen aikana saattaa markkinoille rajatun määrän sellaisia traktoreita, joihin asennetut moottorit ovat vielä edellisessä vaiheessa pakokaasupäästöjen raja-arvoille asetettujen vaatimusten mukaisia. Järjestelmän ansiosta traktorinvalmistajat voivat saattaa markkinoille traktoreita joko 1) kussakin moottorin teholuokassa rajoitetun määrän eli enintään 20 prosenttia asianomaisen traktorinvalmistajan vuosimyynnistä (laskettuna viimeksi kuluneiden viiden vuoden aikana EU:ssa toteutuneen myynnin keskiarvona) tai 2) direktiivissä säädetyn kiinteän määrän. Jälkimmäinen vaihtoehto on tarkoitettu pienille yrityksille, jotka valmistavat moottoreita pieniä määriä.

Liitteenä olevalla ehdotuksella halutaan puuttua tilanteeseen, jossa valmistajien on hankala saada vaiheen III B mukaisille moottoreille hyväksyntä ja saattaa niitä markkinoille. Taustalla ovat viiveet uusien moottorien suunnittelussa ja odottamaton finanssikriisi. Joustojärjestelmän määräyksiä ehdotetaan muutettavan, jotta voitaisiin lieventää niitä vaikutuksia, joita siirtyminen päästövaiheesta III A vaiheeseen III B aiheuttaa, laajentamalla järjestelmän soveltamista mutta pitämällä edelleen kiinni vaiheen III B pakokaasupäästöraja-arvon voimaantulopäivästä ilmaa pilaavien kaasu- ja hiukkaspäästöjen vähentämistä EU:ssa koskevan direktiivissä vahvistetun tavoitteen säilyttämiseksi.

2. SIDOSRYHMIEN KUULEMISEN JA VAIKUTUSTENARVIOINTIEN TULOKSET

Ehdotuksesta on kuultu jäsenvaltioiden ja teollisuudenalan edustajia direktiiviin liittyvässä koneiden päästöjä käsittelevässä asiantuntijaryhmässä ja maataloustraktoreita käsittelevässä komission työryhmässä. Lisäksi komissio toteutti touko-kesäkuussa 2009 yksityiskohtaisen kuulemisen, johon osallistuivat jäsenvaltioiden viranomaiset ja asian kaikki osapuolet eli teollisuudenala, ympäristöjärjestöt ja työntekijöiden järjestöt. Ehdotuksessa on otettu huomioon yhteisen tutkimuskeskuksen (YTK) direktiivistä 97/68/EY laatima tekninen tarkastelu,[4] jossa on arvioitu muiden muassa sitä, olisiko joustojärjestelmän määräyksiä muutettava. Lisäksi on otettu huomioon ulkoisen toimeksisaajan laatima vaikutustenarviointiselvitys,[5] jossa tarkasteltiin YTK:n luonnostelemassa teknisessä tarkastelussa esitettyjä toimintavaihtoehtoja, samoin kuin näitä vaihtoehtoja analysoiva täydentävä tutkimus, jossa mukana olivat myös joustojärjestelmän muuttamisen vaikutukset pk-yrityksiin.

3. EHDOTUKSEEN LIITTYVÄT OIKEUDELLISET NÄKÖKOHDAT

Direktiivin 2000/25/EY samoin kuin tässä ehdotettavan muutoksen tavoitteena on edistää traktorien sisämarkkinoiden kitkatonta toimintaa ihmisten terveyttä ja ympäristöä samalla suojellen. Ehdotuksen oikeusperusta on sen vuoksi perussopimuksen 114 artikla.

Direktiiviä 2000/25/EY ehdotetaan muutettavan seuraavasti:

Kasvatetaan joustojärjestelmän mukaisesti markkinoille saatettavien moottoreiden prosenttiosuutta kussakin moottoriluokassa 20 prosentista 50 prosenttiin traktorinvalmistajan vuotuisesta laitemyynnistä ja mukautetaan vaihtoehtoista joustotapaa eli markkinoille joustojärjestelmän puitteissa päästövaiheesta III A päästövaiheeseen III B siirtymisen aikana saatettavien moottoreiden enimmäismäärää. Toimenpiteen voimassaolo päättyy 31. joulukuuta 2013.

4. TALOUSARVIOVAIKUTUKSET

Ehdotuksella ei ole vaikutuksia yhteisön talousarvioon.

5. VALINNAISET TIEDOT

2010/0301 (COD)

Ehdotus:

EUROOPAN PARLAMENTIN JA NEUVOSTON DIREKTIIVI

direktiivin 2000/25/EY muuttamisesta joustojärjestelmän mukaisesti markkinoille saatettuja traktoreita koskevien säännösten osalta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,

ottavat huomioon Euroopan komission ehdotuksen,[6]

sen jälkeen, kun ehdotus on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon,[7]

ottavat huomioon alueiden komitean lausunnon,[8]

noudattavat tavallista lainsäätämisjärjestystä

sekä katsovat seuraavaa:

1. Maatalous- ja metsätraktoreiden käyttövoimaksi tarkoitettujen moottoreiden kaasu- ja hiukkaspäästöjen vähentämiseksi toteutettavista toimenpiteistä ja neuvoston direktiivin 74/150/ETY muuttamisesta 22 päivänä toukokuuta 2000 annetulla Euroopan parlamentin ja neuvoston direktiivillä 2000/25/EY[9] säännellään maatalous- ja metsätraktoreihin asennettujen moottorien pakokaasupäästöjä. Nykyisiä päästörajoja, joita sovelletaan useimpien puristussytytteisten moottorien tyyppihyväksyntään, nimitetään vaiheeksi III A. Direktiivissä säädetään, että kyseiset raja-arvot korvataan tiukemmilla vaiheen III B raja-arvoilla, jotka tulevat vaiheittain voimaan markkinoille saattamisen osalta 1 päivästä tammikuuta 2011 ja asianomaisten moottorien tyyppihyväksynnän osalta 1 päivästä tammikuuta 2010 alkaen. Vaihetta III B tiukemmat raja-arvot asettava vaihe IV tulee vaiheittain voimaan moottorien tyyppihyväksynnän osalta 1 päivästä tammikuuta 2013 ja markkinoille saattamisen osalta 1 päivästä tammikuuta 2014 alkaen.

2. Siirtyminen vaiheeseen III B käsittää askelmuutoksen teknologiassa, ja siitä aiheutuu huomattavat kustannukset, kun moottorit on suunniteltava uudelleen ja joudutaan kehittämään edistyksellisiä teknisiä ratkaisuja. Tämä lainsäätäjän vuonna 2005 säätämä siirtyminen osuu samaan aikaan, kun asianomainen sektori kärsii talouden taantumasta, minkä vuoksi teollisuuden on vaikea kantaa ne kustannukset, joita mukautuminen uusiin lakisääteisiin vaatimuksiin edellyttää.

3. Direktiivissä 2000/25/EY säädetään joustojärjestelmästä, jonka mukaan traktorinvalmistajat voivat ostaa kahden päästövaiheen välisenä aikana rajoitetun määrän moottoreita, jotka eivät täytä päästöjen raja-arvoihin sovellettavia uusia vaatimuksia vaan on hyväksytty edellisen vaiheen päästörajojen mukaisesti.

4. Vuodesta 2005 lähtien on direktiivin 2000/25/EY 4 artiklan 8 kohdan mukaisesti arvioitava, tarvittaisiinko vaiheiden III B ja IV raja-arvojen osalta lisää joustonvaraa. Jotta teollisuus saisi tilapäistä helpotusta siirryttäessä seuraavaan vaiheeseen, on tarpeen mukauttaa joustojärjestelmän soveltamiseen liittyviä edellytyksiä.

5. Markkinoille joustojärjestelmän puitteissa saatettavien moottoreiden osuus asianomaisen traktorinvalmistajan kyseisen luokan moottoreilla varustettujen traktorien vuosimyynnistä olisi kasvatettava vaiheesta III A vaiheeseen III B siirtymisen ajaksi 20 prosentista 50 prosenttiin. Myös toista vaihtoehtoa, jonka mukaan markkinoille voi saattaa joustojärjestelmän mukaisen enimmäismäärän moottoreita, olisi muutettava.

6. Direktiiviä 2000/25/EY olisi sen vuoksi muutettava.

7. Tässä direktiivissä säädettyjen toimenpiteiden yhteydessä on otettu huomioon teollisuudenalaa tilapäisesti koettelevat ongelmat, ja siksi toimenpiteitä olisi sovellettava ainoastaan siirtymiseen vaiheesta III A vaiheeseen III B ja niiden soveltamisen olisi päätyttävä 31 päivänä joulukuuta 2013,

OVAT HYVÄKSYNEET TÄMÄN DIREKTIIVIN:

1 artikla

Muutetaan direktiivi 2000/25/EY seuraavasti:

1. Lisätään 3 a artiklaan seuraava alakohta: ”Liitteessä IV olevissa 1.2, 1.2.1 ja 1.2.2 kohdassa vahvistettua joustojärjestelmää sovelletaan ainoastaan vaiheiden III A ja III B väliseen siirtymäaikaan, ja sen voimassaolo päättyy 31 päivänä joulukuuta 2013.”

2. Korvataan liitteessä IV oleva 1 jakso tämän direktiivin liitteellä I.

2 artiklaSaattaminen osaksi kansallista lainsäädäntöä

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään [kahdentoista kuukauden kuluttua direktiivin julkaisemisesta]. Niiden on viipymättä toimitettava komissiolle kirjallisina nämä säännökset.

Niiden on sovellettava kyseisiä säännöksiä [päivä, kuukausi, vuosi = soveltamispäivää seuraava päivä] alkaen.

Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä .

4 artikla

Tämä direktiivi on osoitettu kaikille jäsenvaltioille.

Tehty […] […]

Euroopan parlamentin puolesta Neuvoston puolesta

Puhemies Puheenjohtaja […] […]

LIITE I

Korvataan liitteessä IV oleva 1 jakso seuraavasti:

”1. MOOTTORIN- JA TRAKTORINVALMISTAJAN TOIMET

8. Vaiheen III A ja vaiheen III B välistä siirtymäaikaa lukuun ottamatta on traktorinvalmistajan, joka haluaa käyttää joustojärjestelmää, pyydettävä hyväksyntäviranomaiselta lupa saada kahden päästövaiheen välisenä aikana saattaa markkinoille tai hankkia moottoritoimittajiltaan 1.1.1 ja 1.1.2 kohdassa kuvatut määrät moottoreita, jotka eivät vastaa sen hetkisiä päästöjen raja-arvoja mutta jotka on hyväksytty lähimpään aikaisempaan päästörajojen vaiheeseen.

9. Joustojärjestelmän puitteissa markkinoille saatettujen moottorien määrä ei saa missään moottoriluokassa ylittää 20:tä prosenttia traktorinvalmistajan kyseiseen moottoriluokkaan kuuluvia moottoreita käsittävästä traktorimyynnistä (laskettuna keskiarvona viimeisestä viidestä myyntivuodesta unionin markkinoilla). Jos traktorinvalmistaja on markkinoinut traktoreita unionissa vähemmän kuin viisi vuotta, keskiarvo lasketaan sen ajanjakson mukaan, jona valmistaja on markkinoinut traktoreita unionissa.

10. Vaihtoehtona 1.1.1 kohdalle traktorinvalmistaja voi halutessaan pyytää moottorivalmistajalleen lupaa saattaa markkinoille joustavan järjestelmän puitteissa kiinteän määrän moottoreita. Moottoreiden määrä eri moottoriluokissa ei saa ylittää seuraavia arvoja:

Moottoriluokka (kW) | Moottorien määrä |

19–37 | 200 |

37–75 | 150 |

75–130 | 100 |

130–560 | 50 |

11. Vaiheen III A ja vaiheen III B välisenä siirtymäaikana on traktorinvalmistajan, joka haluaa käyttää joustojärjestelmää, pyydettävä hyväksyntäviranomaiselta lupa saada kahden päästövaiheen välisenä aikana saattaa markkinoille tai hankkia moottoritoimittajiltaan 1.2.1 ja 1.2.2 kohdassa kuvatut määrät moottoreita, jotka eivät vastaa sen hetkisiä päästöjen raja-arvoja mutta jotka on hyväksytty lähimpään aikaisempaan päätösrajojen vaiheeseen.

12. Joustojärjestelmän puitteissa markkinoille saatettujen moottorien määrä ei saa missään moottoriluokassa ylittää 50:tä prosenttia traktorinvalmistajan kyseiseen moottoriluokkaan kuuluvia moottoreita käsittävästä traktorimyynnistä (laskettuna keskiarvona viimeisestä viidestä myyntivuodesta unionin markkinoilla). Jos traktorinvalmistaja on markkinoinut traktoreita unionissa vähemmän kuin viisi vuotta, keskiarvo lasketaan sen ajanjakson mukaan, jona valmistaja on markkinoinut traktoreita unionissa.

13. Vaihtoehtona 1.2.1 kohdalle traktorinvalmistaja voi halutessaan pyytää moottorivalmistajalleen lupaa saattaa markkinoille joustavan järjestelmän puitteissa kiinteän määrän moottoreita. Moottoreiden määrä eri moottoriluokissa ei saa ylittää seuraavia arvoja:

Moottoriluokka (kW) | Moottorien määrä |

37–56 | 200 |

56–75 | 175 |

75–130 | 250 |

130–560 | 125 |

14. Traktorinvalmistajan on liitettävä hyväksyntäviranomaiselle osoittamaansa hakemukseen seuraavat tiedot:

a) Näyte merkinnöistä, jotka kiinnitetään traktoriin, johon joustojärjestelmän puitteissa markkinoille saatettu moottori asennetaan. Merkinnöissä on oltava seuraava teksti: ”TRAKTORI NRO … (traktorisarja) KAIKKIAAN … TRAKTORISTA (traktorien kokonaismäärä kyseisessä teholuokassa), MOOTTORIN NRO … ja TYYPPIHYVÄKSYNNÄN (direktiivi 2000/25/EY) NRO …”.

b) Näyte moottoriin kiinnitettävästä täydentävästä merkinnästä, joka sisältää tämän liitteen 2.2 kohdassa tarkoitetun tekstin.

15. Traktorinvalmistajan on toimitettava hyväksyntäviranomaiselle kaikki joustojärjestelmän täytäntöönpanoon liittyvät tiedot, joita hyväksyntäviranomainen päätöksen tekemiseksi pyytää.

16. Traktorinvalmistajan on kuuden kuukauden välein toimitettava raportti käyttämänsä joustojärjestelmän täytäntöönpanosta kaikkien niiden jäsenvaltioiden hyväksyntäviranomaiselle, joiden markkinoille traktori tai moottori saatetaan. Raportin on sisällettävä kumulatiiviset tiedot joustavan järjestelmän puitteissa markkinoille saatettujen moottorien ja traktorien määristä, moottorien ja traktorien sarjanumerot sekä tiedot jäsenvaltioista, joissa traktorit on otettu käyttöön. Tätä menettelyä on jatkettava niin kauan kuin joustojärjestelmää käytetään.”

YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS

1. EHDOTUKSEN NIMI:

Ehdotus Euroopan parlamentin ja neuvoston direktiiviksi direktiivin 2000/25/EY muuttamisesta markkinoille joustojärjestelmän mukaisesti saatettavia traktoreita koskevien säännösten osalta

2. BUDJETTIKOHDAT:

Luku ja momentti: Ei sovelleta.

Kyseiseksi vuodeksi budjetoitu määrä:

3. RAHOITUSVAIKUTUKSET

( Ehdotuksella ei ole rahoitusvaikutuksia

4. PETOSTENTORJUNTA

Ei sovelleta.

5. MUUT HUOMAUTUKSET

Ei ole

[1] EYVL L 173, 12.7.2000, s. 1.

[2] EUVL L 225, 25.6.2004, s. 3.

[3] EUVL L 55, 1.3.2005, s. 35.

[4] Teknisen tarkastelun loppuraporttiluonnos on saatavilla Europa-verkkosivuston NRMM-sivulla osoitteessa http://ec.europa.eu/enterprise/mechan_equipment/emissions/2007tecrew_dfr.pdf.

[5] ARCADIS N.V:n suorittaman vaikutustenarvioinnin loppuraportti on saatavilla Europa-verkkosivuston NRMM-sivulla osoitteessahttp://ec.europa.eu/enterprise/mechan_equipment/emissions/impactassessment/nrmm_iastudy_fnrep.pdf

[6] EUVL C […], […], s. […].

[7] EUVL C […], […], s. […].

[8] EUVL C […], […], s. […].

[9] EYVL L 173, 12.7.2000, s. 1.